b'\n_START_ARTICLE_\nValentin Birti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini v zaselku Ruonc nad Nadi\xc5\xbeo. Ljudsko \xc5\xa1olo je obiskoval v Tr\xc4\x8detu (sedaj ital. Tarrcetta), gimnazijo in bogoslovje pa v Vidmu. Od 23. julija 1933 je slu\xc5\xbeboval v raznih krajih Bene\xc4\x8dije. Napisal je ve\xc4\x8d domoljubnih in veliko prilo\xc5\xbenostnih pesmi, namenjenih novoma\xc5\xa1nikom-doma\xc4\x8dinom in slavnostnim dogodkom v Bene\xc5\xa1ki Sloveniji. Jezikovna podoba njegovih pesmi je pol nare\xc4\x8dna, pol knji\xc5\xbena. \xc5\xa0tiri njegove pesmi je objavil Anton Birti\xc4\x8d v knjigi Oj, bo\xc5\xbeime (\xc4\x8cedad, 1966). Poleg pesmi je pisal tudi prozo (npr.: Spomini na na\xc5\xa1ega o\xc4\x8dka Ivana Trinka). V furlanskem koledarju Stele de Nadal je bila leta 1968 natisnjena v izvirniku in furlanskem prevodu njegova pesem Bo\xc5\xbei\xc4\x8dna no\xc4\x8d - Notte natalizia. Leta 1983 pa je iz\xc5\xa1la njegova pesni\xc5\xa1ka zbirka Spomini na dom. (COBISS)_NEWLINE_Ve\xc4\x8dkrat je nastopal s predavanji v Bene\xc5\xa1ki Sloveniji, na geografskem in\xc5\xa1titutu v Ljubljani in na \xc5\xa1tudijskih dnevih slovenskih izobra\xc5\xbeencev v Dragi pri Trstu. Za po\xc5\xbertvovalno delo ga je videmski nad\xc5\xa1kof A. Battisti marca 1975 imenoval za \xc4\x8dastnega kanonika kolegialnega kapitlja v \xc4\x8cedadu.'